Ludvig Paul Cohn

Ludvig Paul Cohn (1889–1952) var en tyskfødt norsk forretningsmann.VG 15. mai 1952, s. 6. Han var den siste jøden som ble deportert under holocaust i Norge og den eldste som overlevde. 

Ludvig Paul Cohn ble født i Leipzig 11. juni 1889.http://arkivverket.no/URN:db_read/db/33975/114/ Spørreskjema for jøder, nr 114 (scannet), utfylt 5. mars 1942 Han var soldat i den tyske hæren under første verdenskrig. Cohn bodde i Leipzig da Hitler kom til makten og flyktet til Norge i 1938. Han hadde besøkt Norge tidligere som pelshandler. Ved folketellingen i 1920 var han oppført som bosatt i Lier sammen med hustru Lina Gertrud (født Glaeser, 1894 i Leipzig, død 1988 i Oslo). De flyttet senere tilbake til Tyskland.  

Han bodde i 1942 i Briskebyveien i Oslo og ble internert 22. oktober (eller 29. oktober) på Bredtvet. Cohn var internert på Grini og i Berg fangeleir. Tove Filseth i Nansenhjelpen forsøkte å få Cohn frigitt fra Berg. Han ble 3. august 1944 sendt til Tyskland med omkring 50 andre (hvorav ingen jøder). Han var innom flere leire før han 3. september kom til Auschwitz. I slutten av januar 1945 ble leiren evakuert, men han var for syk til å være med. På sykestuen møtte han Kai Feinberg. De ble befridd av sovjetiske styrker 28. januar. Cohn overlevde ved et nødskrik. Han ble sporet opp av Sverre Løberg sommeren 1945 og kom til Norge i 1946. 

I rettsboken for skifteretten 1946 er Cohn oppført som statsløs. Cohn var gift med en ikke-jøde og skulle etter nazistenes regler ikke ha blitt deportert. Hustruen Gjertrud-Lina flyktet til Sverige. Han var den eldste av de overlevende norske jødene. Cohn var en av vel 100 jødiske flyktninger deportert fra Norge under andre verdenskrig. Han døde i mai 1952 i Oslo.VG 15. mai 1952, s. 6.Dødsfall meldt 12. mai. Aftenposten, 14. mai 1952.

 Referanser 
Rhoda Howard-Hassmann: Den siste transporten, Aftenposten, publisert 13. juli 2012, lest 24. oktober 2015.
Bruland, Bjarte: Øyenvitner. Lysaker: Dinamo forlag, 2012.

Kategori:Overlevende fra Auschwitz
Kategori:Personer fra Leipzig
Kategori:Personer fra Oslo